Shakshouka

Ang shakshouka ay isang putaheng Magrebi na gawa sa mga pinotsang itlog sa sarsa ng mga kamatis, langis ng oliba, paminta, sibuyas, at bawang, na karaniwang pinapalasahan ng komino, paprika, at kayena. Isang sikat na ulam ang shakshouka sa buong Hilagang Aprika at Gitnang Silangan.

Etimolohiya
Ang shakshuka ay nangangahulugang "halo" sa Arabeng Alherino, at "hinalo" sa Arabeng Tunesino. Inilalarawan ng Oxford English Dictionary ang bersiyong Ingles ng salita bilang hiniram mula sa higit sa isang pinagmulan: isang salitang onomatopeiko sa Arabeng Magribi, na kaugnay ng pandiwang shakshaka na nangangahulugang "bumula, sumirit, halu-haluin, batihin nang magkasama"; at ang salitang Pranses na chakchouka, na hiniram ng Ingles noong ikalabinsiyam na siglo, at nauna namang hiniram ng Pranses mula sa Arabeng Alherino.

Kasaysayan
Iminumungkahi ni Gil Marks, habang binabanggit ang ilang pagkakatulad sa putaheng Otomano na menemen, na umusbong ang shakshouka mula sa şakşuka at kumalat sa Magreb sa pamamagitan ng impluwensiya ng Imperyong Otomano. Napansin ni Anthony Buccini ang mga pagkakatulad sa mas malawak na hanay ng mga nilagang gulay. Naghinuha sila ni Noam Sienna na ang shakshouka at menemen, kasama ng iba pang putaheng tulad ng piperade at ratatouille, ay mga kasapi ng isang mas malawak na pamilya ng mga nilagang gulay na may iisang pinagmulan, na matatagpuan sa buong kanlurang Mediteraneo.

Mga baryasyon
Maraming baryasyon ng basikong sarsa ang posible, na nagkakaiba sa antas ng anghang at tamis. Idinaragdag ng ilang kusinero ang pinatagal na limon, maaalat na keso na mula sa gatas ng tupa, oliba, harissa o maanghang na longganisa tulad ng tsoriso o merguez. Ang shakshouka ay gawa sa itlog, na karaniwang pinopotsa ngunit maaari ring batihin, gaya ng sa menemen ng Turkiya.Joel Lurie Grishaver (2008). Artzeinu: An Israel Encounter.Gil Marks, Encyclopedia of Jewish Food, Houghton Mifflin Harcourt, 2010, , s.v., p. 547

 Talababa 

Mga sanggunian

Kategorya:Lutuing Gitnang Silangan
Kategorya:Almusal
Kategorya:Lutuing Italyano
Kategorya:Lutuing Kastila
Kategorya:Mga pambansang lutuin
Kategorya:Mga artikulong naglalaman ng Arabe